પણ વિનસને કેમ ખુશી થઇ તે કદાચ કોઈ સમજતું ન હતું. અત્યાર સુધી એટલે કે કેટલાય મહિનાઓથી, જાગૃતઅવસ્થામાં આવ્યા પછીથી, વિનસને એવું જ હતું કે દુનિયાને આ લોકોએ પતાવી નાખી છે. પૃથ્વીનો ચહેરો જ નહિ આખું જિસ્મ વિકૃત થઇ ગયું છે. પૃથ્વી ઉપર સિત્તેર ટકા હિસ્સામાં જમીન અને માત્ર ત્રીસ ટકા ભાગમાં દરિયો જોઈને, એ પણ સાવ અઢી-ત્રણ કે ચાર ફૂટનો, વિનસ સાવ નિરાશ જ થઇ ગયેલી. તેણે બધી આશા છોડી દીધી હતી. તેને આ પૃથ્વી અને નર્કની કલ્પના વચ્ચે ખાસ મોટો ફરક લાગતો ન હતો. પણ આ વિશિષ્ટ જંગલની અંદર આવ્યા પછી તેને પહેલીવાર આ નવી પૃથ્વી પોતીકી લાગી. વર્ષો પછી પહેલી વખત તેને પૃથ્વી માટે દયા ઉપજવાને બદલે પ્રેમની લાગણી નીપજી. જાણે આ જંગલ અને કુદરત વિનસને ભેટી પડ્યા હોય એવું એને લાગ્યું માટે તેની આંખો હરખથી છલકાઈ ગઈ હતી.